彈烏
作者：劉攽
朝代：宋

paragraphs: 夷羿射赤日，霍然落天衢。
獨成萬世名，皆曰摧九烏。
逼仄慨時俗，臂射妨四禺。
誰能鶵鷇間，計校死與枯。
孰謂黨頻頻，莫黑相爲徒。
何用知雌雄，攫肉爭歡呼。
控弦非百鈞，投丸匪明珠。
棄捐不俟時，詎比墉隼誅。
矯翼似知機，回空如改圖。
但使庭戶清，何必殘爾軀。
念無網羅禍，寧當怨除驅。
吾廬正深沈，嘉木多桐梧。
萋萋映朝陽，會待鸞鵷鶵。